Makabre og vakre eventyr
Dette er uka for makabre kinopremierer. 
Italieneren Matteo Garrone serverer tre eventyr på et blodstenkt fat. 

Mange vil forbinde Matteo Garrone med "Gomorra" (2008), en nesten-dokumentarisk, sosialrealistisk skildring av den napolitanske mafiaen camorra. 

Nå går regissøren i en helt annen sjangerretning. 
Med bruk av engelsktalende stjerneskuespillere (blant dem Vincent Cassel, John C. Reilly og Toby Jones) har han laget et flettverk av eventyr, fylt av magi og merkelige hendelser. 
Inspirasjonen fra Napoli er der fortsatt, for de tre burleske og blodige historiene er hentet fra en samling eventyr som den napolitanske poeten Giambattista Basile samlet på 1600-tallet. 

Det burde ikke gå helt godt å pendle mellom skjebnene til hele tre ulike konger som troner i hver sin borg, plassert på toppen av hvert sitt fjell i en ubestemmelig renessanselignende fortid.Men Garrone holder orden på handlingstrådene: 
Først det barnløse kongeparet som får vite at dronningen kan bli gravid bare noen vil drepe et sjømonster og gi henne dets hjerte å spise. 
Dernest kongen med en gifteklar datter som et skummelt troll har voldsom lyst på. 
Og til slutt den ustyrtelig kåte kongen som lokker til seg en landsbykvinne uten å vite at hun er langt opp i årene. 

Vakkert og fælt 

Flettverket består av en overrumplende blanding av det fascinerende og det burleske, det betagende vakre og det avskyelig fæle der et ledemotiv er magiske forvandlinger av kvinnekroppen. 
Garrone lykkes i å komponere et vell av slående visuelle scener, akkompagnert av en drømmelignende, spilledåseaktig musikk signert Alexandre Desplat.Ikke spør meg hva det hele skal bety. 
Dette er eventyr fylt av lengsler og begjær som skal virke direkte på sansene våre. 
